**INFORMATĪVAIS ZIŅOJUMS**

**Par Eiropas Savienības Nodarbinātības,**

**sociālās politikas, veselības un patērētāju lietu ministru padomes**

**2023. gada 27.-28. novembra sanāksmē izskatāmajiem Labklājības ministrijas un Kultūras ministrijas kompetencē esošajiem jautājumiem**

2023. gada 27.-28. novembrī Briselē (Beļģijā) notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtības jautājumi**

1. **Priekšlikums Eiropas Parlamenta un Padomes Direktīvai, ar ko izveido Eiropas invaliditātes karti un Eiropas stāvvietu karti personām ar invaliditāti**

2023. gada 6. septembrī Eiropas Komisija *(turpmāk – Komisija)* publicēja priekšlikumu, kura mērķis ir sekmēt personu ar invaliditāti brīvu pārvietošanos ES. Priekšlikums paredz ieviest vienotu pieeju noteiktu atbalsta pakalpojumu nodrošināšanā personām ar invaliditāti, tām īslaicīgi (līdz trīs mēnešiem) uzturoties kādā ES dalībvalstī. Priekšlikums paredz ieviest vienotu:

1. Eiropas invaliditātes karti, kas kalpos kā atzīts invaliditātes statusa apliecinājums visā ES, nodrošinot vienlīdzīgas iespējas saņemt pakalpojumus ar atvieglojumiem publiskajā un privātajā sektorā atsevišķās jomās;
2. Eiropas stāvvietu karti personām ar invaliditāti, kas ļaus izmantot stāvvietu piekļuvi personām ar invaliditāti uz vienotiem nosacījumiem visās dalībvalstīs.

Priekšlikums paredz, ka direktīva neskar pabalstus sociālās drošības jomā, īpašus vai uz iemaksām nebalstītus pabalstus, sociālo palīdzību, ilgstošos pakalpojumus personu ar invaliditāti rehabilitācijai, pakalpojumus, kam ir paredzēti īpaši nosacījumi un individuāls izvērtējums.

Saskaņā ar priekšlikumu papildus drukātai Eiropas invaliditātes kartei un Eiropas stāvvietu kartei personām ar invaliditāti dalībvalstīm jāparedz arī digitāls šo karšu formāts. Paredzēts, ka dalībvalstīm direktīvas prasības jāievieš nacionālajos tiesību aktos 24 mēnešu laikā pēc direktīvas pieņemšanas, bet prasības sāk piemērot 36 mēnešus pēc direktīvas pieņemšanas.

*Padomes 2023. gada 27.-28. novembra sanāksmē plānots panākt vispārēju pieeju.*

Latvijas nostāja:

Latvija kopumā atzinīgi vērtē priekšlikuma mērķi, ņemot vērā paredzamo pozitīvo ietekmi uz personu ar invaliditāti brīvu pārvietošanos un mobilitātes iespējām. Vienlaikus ir precizējami atsevišķi praktiski jautājumi, lai priekšlikums būtu skaidrs un tā piemērošana starp dalībvalstīm nebūtu atšķirīga, tādejādi radot diskriminācijas vai nevienlīdzīgas attieksmes riskus.

*Labklājības ministrijas sagatavoto pozīcijas projektu plānots apstiprināt Ministru kabineta 2023. gada 21. novembra sēdē un Saeimas Eiropas lietu komisijas 2023. gada 24. novembra sēdē.*

1. **Eiropas semestris 2024:**
   1. **2024.gada Ikgadējais ilgtspējīgas izaugsmes ziņojums, Brīdināšanas mehānisma ziņojums, Vienotais nodarbinātības ziņojums un Padomes ieteikums par eirozonas ekonomikas politiku**
   2. **Nodarbinātības komitejas un Sociālās aizsardzības komitejas galvenie vēstījumi par Padomes ieteikuma par to, kā nodrošināt taisnīgu pārkārtošanos uz klimatneitralitāti, īstenošanu**

Komisija plāno publicēt 2024. gada Eiropas semestra dokumentus 2023. gada 21. novembrī, tādejādi uzsākot ekonomikas politikas koordinācijas ikgadējo ciklu.

2022.gada 16.jūnijā tika pieņemts Padomes ieteikums par to, kā nodrošināt taisnīgu pārkārtošanos uz klimatneitralitāti. Nodarbinātības komiteja un Sociālās aizsardzības komiteja ir sagatavojusi viedokli par Ieteikuma īstenošanu, kurā norāda, ka vairākums dalībvalstu ir ieviesušas zināmus pasākumus, lai risinātu jautājumus saistībā ar zaļās pārejas nodarbinātības un sociālo ietekmi. Vienlaikus tiek norādīts uz darbaspēka trūkumu tādās nozarēs kā enerģētika, ražošana, būvniecība u.c. Komitejas norāda arī uz prasmēm, mobilitāti, kā arī sociālo aizsardzību.

*Padomes 2023. gada 27.-28. novembra sanāksmē plānots pieņemt zināšanai Komisijas prezentāciju par Eiropas semestra dokumentiem un apstiprināt Nodarbinātības komitejas un Sociālās aizsardzības komitejas galvenos vēstījumus. Vienlaikus plānotas politikas debates, balstoties uz Spānijas prezidentūras sagatavotajiem jautājumiem par zaļajiem darba koplīgumiem:*

* *Kā zaļo darba koplīgumu slēgšana sniedz atbalstu cīņā pret klimata pārmaiņām, palielina vides ilgtspēju un ņem vērā taisnīgu pārkārtošanos uz klimatneitralitāti? Vai jūsu dalībvalstī ir kāda nesena zaļo darba koplīgumu slēgšanas pieredze vai labākās prakses piemērs?*
* *Kādus pasākumus, ņemot vērā sociālo partneru autonomiju, varētu pieņemt ES, dalībvalstis vai paši sociālie partneri, lai veicinātu zaļo darba koplīgumu slēgšanu? Kāda ir Eiropas semestra loma?*

Latvijas nostāja:

Latvija pieņem zināšanai Komisijas prezentāciju par Eiropas semestra dokumentiem un atbalsta Nodarbinātības komitejas un Sociālās aizsardzības komitejas galvenos vēstījumus attiecībā uz Padomes ieteikuma par to, kā nodrošināt taisnīgu pārkārtošanos uz klimatneitralitāti, īstenošanu.

Latvija atbalsta centienus veicināt sociālo dialogu un kolektīvo pārrunu veikšanu kā vienu no ES vērtībām. Zaļā kursa un klimatneitralitātes tēmas aktualizēšana nodarbinātības jomā, darba koplīgumos un diskusijās ar sociālajiem partneriem ir būtiska, jo īpaši ņemot vērā, ka zaļajai pārejai var būt nozīmīga ietekme uz nodarbinātību, darba apstākļiem, kā arī nākotnes darba iespējām vairākās tautsaimniecības nozarēs. Latvija uzsver, ka arvien pieaug arī mācību un kvalifikācijas paaugstināšanas nozīme, jo daudzās profesijās vienlaikus ir svarīgas arī zaļās prasmes.

Vienlaikus mainās arī pašas nozares, tās kļūst zaļākas un tajās ir nepieciešamas jaunas prasmes. Piemēri ir atrodami gan tādās nozarēs kā būvniecība un apstrādes rūpniecība, gan pakalpojumu sfērā. Latvija uzskata, ka vēl arvien ir būtisks potenciāls zaļināt rūpniecības vai pakalpojumu sniegšanas procesu, sākot ar izejvielu sagādi un beidzot ar pārstrādes atlikumu atkalizmantošanu vai saražotā atkārtotu izmantošanu, kā arī padarot pakalpojumu sniegšanu videi draudzīgāku. Tam ir nepieciešamas zināšanas un prasmes. Tāpat arī sociālajam dialogam ir potenciāls šo pāreju veicināt darba tirgum labvēlīgā veidā.

Latvija uzskata, ka arī darba vietām un darba videi ir būtiska loma zaļināšanas jomā, jo tādējādi tiek aptverta ļoti liela sabiedrības daļa un tā tiek aktīvi iesaistīta, lai sasniegtu klimatneitralitātes mērķus. Šobrīd sociālie partneri pamatā risina tādus jautājumus, kuriem ir diezgan tiešs un ātrs efekts uz abām sociālā dialoga pusēm, jo tas skar darbinieku tiesības un nodarbinātības noteikumus. Ņemot vērā klimata, ilgtspējas un līdzīgu jautājumus specifiku, tūlītējs efekts un labums var nebūt redzams, tomēr ilgtermiņā sabiedrībai kopumā šīs pārmaiņas ir pozitīvas. Līdz ar to ir svarīgi, lai sociālie partneri apzinātos to, cik svarīgi runāt arī par šiem jautājumiem.

Eiropas semestrim var būt nozīmīga loma labākās prakses apmaiņā starp dalībvalstīm, lai vecinātu zaļo darba koplīgumu slēgšanu. Latvija uzskata, ka Nodarbinātības komitejas ikgadējo sociālā dialoga situācijas izvērtējamu nākamajā gadā varētu veltīt tieši šim tematam, diskusijā iesaistot gan dalībvalstu ekspertus, gan arodbiedrības un darba devējus. Ir svarīgi meklēt atbildes uz to, kā sociālais dialogs kopumā un darba koplīgumi var veicināt cīņu ar klimata izmaiņām, uzlabot vides ilgtspēju un atbalstīt taisnīgu pārkārtošanos.

*Labklājības ministrijas sagatavotā pozīcija Nr. 1 par priekšlikumu Padomes ieteikumam par to, kā nodrošināt taisnīgu pārkārtošanos uz klimatneitralitāti, apstiprināta Ministru kabineta 2022. gada 14. jūnija sēdē un Saeimas Eiropas lietu komisijas 2022. gada 15. jūnija sēdē.*

1. **Padomes secinājumi par vairāk demokrātijas darbā un zaļu darba koplīgumu slēgšanu pienācīgam darbam un ilgtspējīgai un iekļaujošai izaugsmei**

Spānijas prezidentūra ir sagatavojusi secinājumu projektu, kurā uzsver demokrātijas darbā, kā arī regulāra, atklāta, cieņpilna un plaša dialoga starp sociālajiem partneriem nozīmi. Secinājumu projektā tiek norādīts arī uz 2023. gada 12. jūnijā pieņemto Padomes ieteikumu par sociālā dialoga stiprināšanu. Papildus tiek norādīts uz zaļās un digitālās pārejas, kā arī demogrāfisko pārmaiņu un migrācijas radītajiem izaicinājumiem un to ietekmi. Sociālais dialogs ir būtisks arī darba tirgus pāreju, darba vietu kvalitātes, adekvātu darba algu un darba apstākļu, kā arī mūžizglītības kontekstā.

Secinājumu projektā dalībvalstis tiek aicinātas sekmēt demokrātiju darbā, stiprināt sociālo dialogu, sekmēt darba koplīgumu pārklājumu, dalīties ar labāko pieredzi attiecībā uz darbinieku līdzdalību u.c. Savukārt Komisija tiek aicināta attīstīt iniciatīvas, lai sekmētu informētību, sniegt ieguldījumu sociālā dialoga stiprināšanā ES, izvērtēt esošā ES tiesiskā regulējuma aktualitāti u.c.

*Padomes 2023. gada 27.-28. novembra sanāksmē plānots apstiprināt secinājumus.*

Latvijas nostāja:

Latvija atbalsta secinājumu apstiprināšanu. Uzskatām, ka darbinieku viedokļu uzklausīšanai un informēšanai par dažādiem jaunpieņemtiem lēmumiem un uzņēmuma darbības procesiem, kā arī to ietekmi ir būtiska loma cieņpilnu, noturīgu un sabalansētu attiecību veidošanā starp abām darba tiesisko attiecību pusēm – darbiniekiem un darba devējiem. Tāpat arī darba koplīgumu slēgšana, kas ietver Zaļā kursa jautājumus, neapšaubāmi atstās paliekošu pozitīvu ietekmi attiecībā uz pāreju uz klimatneitralitāti un zaļas domāšanas veicināšanu.

*Labklājības ministrijas sagatavotā pozīcija Nr. 1 par priekšlikumu Padomes ieteikumam par sociālā dialoga stiprināšanu apstiprināta Ministru kabineta 2023. gada 6. jūnija sēdē un Saeimas Eiropas lietu komisijas 2023. gada 9. jūnija sēdē.*

1. **Padomes secinājumi par aprūpes sistēmu dzīves garumā pareju uz visaptverošiem, uz personu vērstiem un kopienā balstītiem modeļiem ar dzimumu perspektīvu**

Spānijas prezidentūra ir sagatavojusi secinājumu projektu, kurā norāda, ka Eiropas Aprūpes stratēģija iezīmē virzienus, lai uzlabotu situāciju aprūpes jomā, vienlaikus uzsverot arī līdz šim panākto progresu. Secinājumu projektā tiek norādīts arī uz 2022. gada 8. decembrī pieņemtajiem Padomes ieteikumiem par piekļuvi ilgtermiņa aprūpei un par pirmsskolas izglītību un aprūpi. Vienlaikus tiek uzsvērts arī dzimumu līdztiesības aspekts, ņemot vērā nevienlīdzīgo aprūpes pienākumu sadali.

Secinājumu projektā dalībvalstis tiek aicinātas atzīt personas tiesības uz līdzvērtīgu aprūpi, ilgtermiņa aprūpē virzīties uz kopienā balstītu, uz personu vērstu aprūpi, sekmēt kultūras izmaiņas, kas novērtē aprūpes darbu, censties nodrošināt atbilstošus darba apstākļus un algas aprūpes nozarē u.c. Vienlaikus Komisija tiek aicināta izmantot Eiropas semestri un atvērto koordinēšanas metodi, lai uzlabotu datu ievākšanu, veicināt labākās prakses apmaiņu starp dalībvalstīm, sekmēt sociālās inovācijas un savstarpējo mācīšanos u.c.

*Padomes 2023. gada 27.-28. novembra sanāksmē plānots apstiprināt secinājumus.*

Latvijas nostāja:

Latvija atbalsta secinājumu apstiprināšanu un centienus, kas ir vērsti uz modernu un pieejamu sociālo pakalpojumu sistēmas izveidošanu, kas cita starpā uzlabo iedzīvotāju iespējas dzīvot neatkarīgi un dzīvot sabiedrībā, iekļauties izglītībā un darba tirgū. Tāpat atbalstām sociālās aizsardzības un darba tirgus politikas pārvaldības stiprināšanu. Secinājumos ietvertie jautājumi, tostarp par pāreju uz kopienā balstītu aprūpi, ir aktuāli arī Latvijā.

*Labklājības ministrijas sagatavotā pozīcija Nr. 1 par Eiropas Komisijas paziņojumu par Eiropas aprūpes stratēģiju apstiprināta Ministru kabineta 2022. gada 6. decembra sēdē un Saeimas Eiropas lietu komisijas 2022. gada 2. decembra sēdē.*

1. **Padomes secinājumi par Eiropas Revīzijas palātas īpašo ziņojumu Nr. 20/2023 – “Atbalstot cilvēkus ar invaliditāti”**

Spānijas prezidentūra, balstoties uz Eiropas Revīzijas palātas īpašo ziņojumu, ir sagatavojusi secinājumu projektu, kurā uzsver atbalsta nozīmi personām ar invaliditāti ES, tostarp attiecībā uz brīvu pārvietošanos un aizsardzību pret diskrimināciju. Vienlaikus tiek norādīts uz dalībvalstu veiktajiem pasākumiem, lai uzlabotu personu ar invaliditāti situāciju, kā arī Eiropas Revīzijas palātas ziņojuma secinājumiem.

Secinājumu projektā dalībvalstis tiek aicinātas turpināt darbu pie invaliditātes statusa savstarpējas atzīšanas, ņemot vērā priekšlikumu direktīvai par Eiropas invaliditātes karti, kā arī kohēzijas politikas fondu plānošanā ņemt vērā ANO Konvencijas par personu ar invaliditāti tiesībām nosacījumus un Eiropas semestra ietvaros izteiktos ieteikumus.

*Padomes 2023. gada 27.-28. novembra sanāksmē plānots apstiprināt secinājumus.*

Latvijas nostāja:

Latvija atbalsta secinājumu apstiprināšanu. Īpaši novērtējam Eiropas institūciju sadarbību ar dalībvalstīm, lai uzlabotu personu ar invaliditāti situāciju nodarbinātībā, veselības aprūpē, vienlīdzīgā pakalpojumu pieejamībā, kā arī iespējamu nevienlīdzības mazināšanu starp dalībvalstīm. Latvijai ir būtiski, lai tiktu respektēts subsidiaritātes princips, ņemot vērā invaliditātes noteikšanas sistēmu atšķirības starp dalībvalstīm.

*Plāns personu ar invaliditāti vienlīdzīgu iespēju veicināšanai 2021.-2023. gadam apstiprināts 2021. gada 17. augustā ar Ministru kabineta rīkojumu Nr.577.*

1. **ES rasisma apkarošanas rīcības plāns 2020.-2025. gadam**

2020. gada 18. septembrī Komisija publicēja ES rasisma apkarošanas rīcības plānu, kurā ietverti esošie un plānotie pasākumi dažādās politikas jomās. Vienlaikus dalībvalstis tika aicinātas līdz 2020. gada beigām ciešā sadarbībā ar pilsonisko sabiedrību izstrādāt nacionālos rīcības plānus.

Latvija ir uzsākusi darbu pie Plāna rasisma un antisemītisma mazināšanai 2024.‑2027. gadam sagatavošanas, turpinot Plānā rasisma un antisemītisma mazināšanai 2023. gadam ietverto mērķu un uzdevumu īstenošana. Vienlaikus tiek plānoti arī jauni pasākumi.

*Padomes 2023. gada 27.-28. novembra sanāksmē plānotas politikas debates, balstoties uz Spānijas prezidentūras sagatavotajiem jautājumiem (uz informatīvā ziņojuma sagatavošanas brīdi jautājumi nav pieejami).*

Latvijas nostāja:

Latvija atbalsta pasākumus, kas vērsti uz rasisma un antisemītisma izpausmju izskaušanu. Vienlaikus ir svarīgi apzināties, ka neiecietībai pret citas rases, tautības, reliģijas pārstāvjiem nav tikai lokāls raksturs, tā ir pasaules mēroga problēma.

*Plāns rasisma un antisemītisma mazināšanai 2023. gadam apstiprināts 2023. gada 13. aprīlī ar Ministru kabineta rīkojumu Nr.209.*

1. **Sociālie ieguldījumi**
   1. **Sociālie ieguldījumi un ES finanšu noteikumi**
   2. **Nodarbinātības komitejas un Sociālās aizsardzības komitejas viedoklis par sociālajiem ieguldījumiem**

Nodarbinātības komiteja un Sociālās aizsardzības komiteja ir sagatavojušas viedokli, kurā norāda, ka pierādījumos balstītas politikas, prasmju uzlabošana, līdzdalība darba tirgū un atstumtības mazināšana var sniegt pienesumu iekļaujošā ekonomiskajā izaugsmē un ražīguma kāpumā. Vienlaikus noteiktas sociālās politikas var būt nozīmīgas makroekonomiskajā stabilitātē, mazinot iespējamos nākotnes sociālos izdevumus. Viedoklī tiek uzsvērta arī Eiropas semestra loma fiskālo, ekonomisko, nodarbinātības un sociālo politiku koordinācijā. Papildus norādīts, ka ES Nodarbinātības, sociālās politikas, veselības un patērētāju lietu ministru padomei un tās padomdevējkomitejām jābūt iesaistītām visos jautājumos, kas saistīti ar darba tirgu, prasmēm un sociālajām politikām.

*Padomes 2023. gada 27.-28. novembra sanāksmē plānots pieņemt zināšanai Spānijas prezidentūras prezentāciju par sociālajiem ieguldījumiem un apstiprināt Nodarbinātības komitejas un Sociālās aizsardzības komitejas viedokli. Vienlaikus plānotas politikas debates, balstoties uz Spānijas prezidentūras sagatavotajiem jautājumiem (uz informatīvā ziņojuma sagatavošanas brīdi jautājumi nav pieejami).*

Latvijas nostāja:

Latvija pieņem zināšanai Komisijas prezentāciju par sociālajiem ieguldījumiem un atbalsta Nodarbinātības komitejas un Sociālās aizsardzības komitejas viedokli.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr.616.*

1. **Padomes secinājumi par sociālās drošības koordinācijas digitalizāciju, lai veicinātu sociālās drošības tiesību ES izmantošanu un atvieglotu administratīvo slogu**

Spānijas prezidentūra ir sagatavojusi secinājumu projektu, kurā uzsver, ka digitalizācijas galvenais mērķis ir procesu efektivizēšana, datu izmantošana un apmaiņa, kā arī administratīvo procedūru vienkāršošana. Covid-19 pandēmija aktualizēja digitalizācijas nozīmi veselības aprūpes jomā. Arī sociālās drošības jomā ir tikušas īstenotas vairākas iniciatīvas, vienlaikus secinājumu projektā tiek norādīts uz iespējām pilnveidot sociālās drošības koordinācijas digitalizāciju.

Secinājumu projektā dalībvalstis tiek aicinātas turpināt īstenot esošās un jaunās iniciatīvas, kas vienkāršo un paātrina administratīvās procedūras un sadarbību starp dalībvalstīm, paātrināt centienus sasniegt digitālās desmitgades mērķus līdz 2030. gadam, turpināt īstenot procedūru digitalizāciju vienotās digitālās vārtejas ietvaros u.c. Vienlaikus Komisija tiek aicināta izplatīt informāciju un veicināt dialogu par sociālās drošības koordinācijas digitalizāciju, atbalstīt dalībvalstis esošo iniciatīvu īstenošanā un informēt dalībvalstis par šo iniciatīvu īstenošanas progresu, kā arī veicināt labākās pieredzes apmaiņu u.c.

*Padomes 2023. gada 27.-28. novembra sanāksmē plānots apstiprināt secinājumus.*

Latvijas nostāja:

Latvija atbalsta secinājumu apstiprināšanu. Piekrītam, ka digitālajiem risinājumiem ir potenciāls pilnveidot sociālās drošības sistēmu koordināciju, paātrināt digitālo pārkārtošanos un mazināt administratīvo slogu. Vienlaikus ir būtiski, lai lēmumi attiecībā uz digitālo risinājumu ieviešanu būtu izsvērti un atvieglotu nacionālo administrāciju darbu. Papildus Latvija novērtētu arī Komisijas atbalstu digitālo risinājumu ieviešanā.

*Labklājības ministrijas sagatavoto pozīcijas projektu plānots apstiprināt Ministru kabineta 2023. gada 21. novembra sēdē un Saeimas Eiropas lietu komisijas 2023. gada 24. novembra sēdē.*